เชือดบิ๊กคันทรี่ ยอกทรัพย์IEC
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — ก.ล.ต. กล่าวโทษ “บี เตชะอุบล” บิ๊ก บล.คันทรี่ กรุ๊ป และอดีตผู้บริหารไออีซี ความผิดยักยอกเงิน ขณะที่คันทรี่ กรุ๊ป เตรียม 400 ล้านบาท ซื้อหุ้น MFC เพิ่มหวังถือหุ้นใหญ่ 49% 
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ได้กล่าวโทษนายบี เตชะอุบล และนายวรเศรษฐ์ อุนยโกวิท หรือชื่อเดิม ธนาชัย ต่อกรมสอบสวนคดีพิเศษเพื่อดำเนินการตามกฎหมาย 
เนื่องจาก ก.ล.ต.พบพยานหลักฐานที่น่าเชื่อได้ว่าระหว่างปี 2549 นายบี ขณะนั้นดำรงตำแหน่งกรรมการ รับผิดชอบดำเนินงานและจัดการทรัพย์สินของบริษัท อินเตอร์แนชั่นเนิลเอนจีเนียริง (IEC) ทำผิดหน้าที่กรรมการด้วยการแสวงหาประโยชน์โดยมิชอบ หรือเบียดบังทรัพย์สิน IEC ไปเป็นของตนเองหรือบุคคลอื่น โดยให้ IEC ทำสัญญาขอใช้โปรแกรมคอมพิวเตอร์จากบริษัทแห่งหนึ่งที่เกี่ยวข้องกับนายบี เป็นเหตุให้ IEC ต้องชำระเงินให้บริษัทดังกล่าว 60.5 ล้านบาท โดยที่ IEC ไม่ได้รับประโยชน์และได้รับความเสียหาย และมีนายวรเศรษฐ์ ซึ่งขณะนั้นเป็นผู้บริหาร IEC ให้ความช่วยเหลือสนับสนุนการกระทำของนายบี 
สำหรับนายบีปัจจุบันดำรงตำแหน่งประธานเจ้าหน้าที่บริหาร บริษัทหลักทรัพย์ คันทรี่ กรุ๊ป (CGS) มีผลต้องพ้นจากตำแหน่งกรรมการและผู้บริหาร CGS 
ด้านนายบีกล่าวว่า ยังไม่รับหนังสือกล่าวโทษจาก ก.ล.ต.แต่ขอยืนยันว่าทำงานที่ IEC ด้วยความซื่อสัตย์สุจริต
ขณะเดียวกันนายสุรพล ขวัญใจธัญญา กรรมการและรองประธานบริหาร CGS กล่าวว่า คณะกรรมการอนุมัติให้ซื้อหุ้นบริษัทหลักทรัพย์จัดการกองทุนเอ็มเอฟซี (MFC) ไม่เกิน 30 ล้านหุ้น หรือ 25% หุ้นละ 13.20 บาท รวมมูลค่า 397 ล้านบาท โดยทำคำเสนอซื้อหุ้นบางส่วน (Partial Tender Offer) จากผู้ถือหุ้น คาดแล้วเสร็จเดือน ต.ค. 
ดังนั้น หากซื้อหุ้นได้ทั้งจำนวนและรวมหุ้นที่ถืออยู่ 24.92% ทำให้สัดส่วนการถือหุ้น MFC เพิ่มเป็น 49.99% กลายเป็นผู้ถือหุ้นอันดับ 1 ธนาคารออมสิน 24% และกระทรวงการคลัง 16% ซึ่งทั้งสองรายคงไม่ขาย 
นายโกมล จึงรุ่งเรืองกิจ นักลงทุนรายใหญ่ได้ซื้อหุ้น CGS เพิ่ม 0.09% รวมถือ 117.85 ล้านหุ้น หรือ 5.06%
ด้านนายพิชิต อัคราทิตย์ กรรมการผู้จัดการ บลจ.เอ็มเอฟซี (MFC) กล่าวว่า ที่ประชุมคณะกรรมการบริษัท เมื่อวันที่ 26 ส.ค. 2553 ได้พิจารณาข้อเสนอของ CGS แล้ว แต่ดีลจะเดินต่อไปหรือไม่ขึ้นอยู่กับที่ประชุมวิสามัญผู้ถือหุ้นที่จะมีขึ้นในวันที่ 28 ต.ค. 2553 ว่าจะอนุมัติข้อเสนอดังกล่าวหรือไม่ หากที่ประชุมอนุมัติก็เข้าสู่ขั้นตอนการทำคำเสนอซื้อต่อไป แต่หากไม่อนุมัติก็จบ
นอกจากนี้ ยังมีเงื่อนไขที่ CGS ต้องได้รับอนุมัติคำผ่อนผันการทำคำเสนอซื้อหุ้นบางส่วนจาก ก.ล.ต. ด้วย 
อย่างไรก็ตาม ในส่วนของกระทรวงการคลังและธนาคารออมสินซึ่งถือหุ้น MFC อยู่รวม 40% เชื่อว่าคงไม่ขายหุ้นออก เพราะภาครัฐยังคงต้องการให้เอ็มเอฟซีเป็นแขนในการทำธุรกิจสนับสนุนภาครัฐต่อไป